Virginia Beach Dentist - Porcelain Veneers - Cosmetic Dentistry by One of the Best Virginia Beach Dentists
Abbey Horwitz > Procedures > Cosmetic Dentistry > Porcelain Veneers Eksodus Archives - Page 2 of 4 - Bybelskool vir Bereane
Category Archives: Eksodus
Eksodus 28 (4 April)
April 4, 2016 nati@stander.co.za
Jinne, maar dit is mooi!
Vir my is die hoofgedagte van die stuk dat die volk waarlik pal op die hoëpriester se gedagtes moes wees. Daar was twee stene op sy skouers vasgewerk met die name van al 12 stamme. En dan was daar nog 12 stene – een vir elke stam – op die borssak van die hoëpriester vasgewerk. Hy het simbolies die volk op sy skouers en op sy hart rondgedra. ‘n Beter uitbeelding kan jy nie kry van die rol van ‘n middelaar nie.
Dit stel dit nogal in perspektief wat Jesus se rol is en hoe Hy ons aan die hart dra…
Gebed: Dank die Here dat jy op sy hart en skouers gedra word.
Eksodus 27 (3 April)
April 3, 2016 nati@stander.co.za
In die tent van ontmoeting, net voor jy die allerheiligste sou bereik, staan die wierookaltaar. Die wierook wat daar in die teenwoordigheid van die Here gebrand het, was ‘n simboliese uitdrukking van die rol wat gebed speel.
Hierdie beeld sou later ook in die boek Openbaring opgeneem word (Openb 8). Ons gebedslewe is van uiterste belang en baie mense sê dat die kwaliteit van jou gebedslewe eintlik die gesondheid van jou verhouding met die Here verklap.
Gebed: Ironies genoeg, kom ons bid vandag vir ons gebedslewe. Sê vir die Here wat geniet jy daarvan om te bid, en ook waarmee jy sukkel. Vra Hom om jou daarmee te help.
Eksodus 25 (1 April)
April 1, 2016 nati@stander.co.za
Ai man, ek het gisteraand se sessie so geniet. Dankie vir elkeen wat daar kon wees!
Eks 25:9 Ons het gisteraand baie gepraat oor die betekenis van die verbondstent en elkeen van die items. Miskien moet mens hier net volstaan met vers 9 se opmerking: “Hulle moet vir My ’n heiligdom oprig dat Ek tussen hulle kan woon.” Dit was die hart van die tabernakel. En Johannes sou later sê dat dit die hart was wat agter Jesus se koms was – dat Hy onder ons wou kom “tabernakel”. En nou betree ons die tyd van die kerklike jaar waarin ons die uitstorting van die Heilige Gees herdenk. En dit is ook hiermee nogmaals die hart van die Here: Om teenwoordig te wees tussen sy kinders.
Gebed: Wees bewus van die Here se teenwoordigheid en geniet Hom nie.
Eksodus 24 (10 Mrt)
Eks 24:10-11 Hier is ‘n voorbeeld van ‘n Ou Testamentiese “teofanie”, oftewel “Godsverskyning”. Wat treffend is van hierdie voorbeeld, is dat dit gevolg word deur ‘n maaltyd.
Levitikus 3 se maaltydoffer (waaroor ons later hierdie maand gaan lees) bevat dieselfde gedagte, naamlik dat verhouding met die Here uitgebeeld word deur saam te eet in sy teenwoordigheid. Dit verwoord ‘n diepe intimiteit – die soort verhouding wat onder lede van dieselfde gesin bestaan.
Om dit prakties te maak, kan jy vir ‘n oomblik jou oë toemaak en visualiseer hoe Jesus langs jou sit en met jou praat – en jy met Hom. Ons verhouding met God is nie een van afstand nie, maar intimiteit. Kuier gewoon met die Here soos jy met iemand sou doen aan etenstafel.
Gebed: Word bewus van die teenwoordigheid van die Here net daar waar jy nou is – en geniet bloot verhouding met Hom.
Eksodus 22 (8 Maart)
March 7, 2016 nati@stander.co.za
Die rits sosiaal-maatskaplike bepalings van hoofstuk 21, vervolg in hierdie hoofstuk. Dit is uiteenlopende regulasies. As ons egter een gemeenskaplike punt soek, sal dit wees dat al die regulasies oor horisontale verhoudings handel. In die volgende hoofstuk sal daar weer oor ons vertikale verhouding met God gepraat word. Maar in hierdie hoofstuk handel dit geheel en al oor my interaksie met ander mense. Laat niemand sê dat menseverhoudinge nie vir die Here belangrik is nie.
Kom ek gaan vandag met hierdie wete my dag tegemoet: Die Here is begaan oor hoe ek die mense behandel wat vandag my pad kruis…
Gebed: Dankie Here dat U my vandag herinner dat my menseverhoudings vir U belangrik is.
Eksodus 21 (Maart 7)
Na die einde van Eksodus 21 vind ons ‘n hele rits sosiaal-maatskaplike bepalings, waaruit ons eintlik wonderlike beginsels kan haal. Neem byvoorbeeld die bepalings wat handel oor beeste wat ander mense kan beseer. Op die oog af lyk dit glad nie van toepassing op ons nie. Tog is die implisiete beginsel dat ons verantwoordelik moet optree – en dat ons ‘n verpligting het om toe te sien dat ons optrede niemand anders benadeel nie.
Meer onstellend is die eerste deel van die hoofstuk. Dit handel oor slawe en selfs as jy jou dogter as slavin sou verkoop. Ons eerste reaksie is een van walging. Ons dink: “Hoe kan die Bybel sulke goed sê?!”
Miskien is dit goed om in gedagte te hou dat die Bybel nie die gebruike propageer nie. Dit probeer dus nie iemand aanmoedig om sulke goed te doen nie. Dit speel eerder in op aanvaarde praktyke van die dag. Dat mense dus soms hulle dogters as slavinne verkoop het, was die gebruik van die dag. Wat nie die norm was nie, was om toe te sien dat die dogter ongedeerd kan terugkom as haar eienaar haar nie meer wil hê nie.
Waar die Bybel eers gelyk het of dit meedoen aan wanpraktyke, blyk dit nou dat die Bybel eintlik kontra die kultuur van sy tyd uitsprake maak – en as’ t ware ‘n baie vroeë kampvegter vir medemenslikheid en selfs vroueregte is.
Gebed: Kom ons vra die Here om ons te help om altyd met groot omsigtigheid en verantwoordelikheid teenoor ander mense op te tree.